《剑江夜泊》
明代·陈吾德

去时枫树青，回来枫叶丹。丹青转瞬韶华改，逐客天涯何日还。

曾忆乘槎剑江侧，剑气光芒照颜色。扁舟今两宿江干，蓬鬓如丝非往昔。

呼童独酌还独醒，醒来仍把剑文拭。掌中寒露滴芙蓉，波心隐隐见蛟龙。

神物变怪每如此，岂终沦落在泥土。君不见淮安市上多少年，匍伏英雄在眼前。

又不见大鹏抟风九万里，学鸠群笑枋榆里。吁嗟人生有酒且尽倾，未须反覆论世情。

推蓬四顾月光白，忽然飞鸟向我鸣。问之何事向南征，黄云紫水天溟溟。

愿因双翼一寄声，飞鸟长逝不我答，焚香夜读中黄经。

作者简介：（1528—1589）明广东归善人，字懋修，号有斋，一作省斋。嘉靖四十四年进士。授行人。隆庆三年擢工科给事中，以谏市珍宝斥为民。神宗即位，起兵科。万历元年进右给事中。张居正当国，谏官言事必先请，吾德独不往、寻屡以事力争，益忤居正，出为饶州知府。御史承风借端诬劾，谪马邑典史。又劾其莅饶时违制讲学，除名为民。居正死，起官，终湖广佥事。有《谢山存稿》。